Document ID: 32003R1874

KOMISSION ASETUS (EY) N:o 1874/2003,
annettu 24 päivänä lokakuuta 2003,
eräiden jäsenvaltioiden kansallisen scrapientorjuntaohjelman hyväksymisestä ja lisätakeiden määrittelystä sekä poikkeusten myöntämisestä päätöksellä 2003/100/EY säädetystä velvollisuudesta perustaa jalostusohjelmia, joiden tavoitteena on saada lampaissa aikaan resistenssi tarttuvia spongiformisia enkefalopatioita vastaan
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1), sellaisena kuin se on viimeksi muutettuna komission asetuksella (EY) N:o 1234/2003 (2), ja erityisesti sen liitteessä VIII olevan A luvun I osan b alakohdan ii alakohdan,
sekä katsoo seuraavaa:
(1)
Asetuksella (EY) N:o 999/2001 säädetään jäsenvaltioiden kansallisten scrapientorjuntaohjelmien hyväksymisestä edellyttäen, että ne täyttävät tietyt perusteet, joista kyseisessä asetuksessa on säädetty. Asetuksessa säädetään myös yhteisön sisäisessä kaupassa ja tuonnissa kyseisen asetuksen mukaisesti vaadittavien lisätakeiden määrittelystä.
(2)
Vähimmäisvaatimuksista jalostusohjelmien perustamiseksi tavoitteena saada lampaissa aikaan resistenssi tarttuvia spongiformisia enkefalopatioita vastaan 13 päivänä helmikuuta 2003 tehdyssä komission päätöksessä 2003/100/EY (3) säädetään, että kussakin jäsenvaltiossa on perustettava jalostusohjelma, jonka tavoitteena on TSE-resistenssi joissakin lammasroduissa. Päätöksessä säädetään myös mahdollisuudesta myöntää jäsenvaltioille poikkeuksia niille säädetystä velvollisuudesta perustaa jalostusohjelma edellyttäen, että niissä on käytössä asetuksen (EY) N:o 999/2001 mukaisesti komissiolle toimitettu ja komission hyväksymä kansallinen scrapientorjuntaohjelma, joka kattaa tiloilla kuolleiden lampaiden ja vuohien jatkuvan aktiivisen seurannan kyseisen jäsenvaltion kaikkien karjojen osalta.
(3)
Eläinten terveyden kannalta on eduksi, että kansallisia scrapientorjuntaohjelmia hyväksytään vain, jos scrapieta esiintyy jäsenvaltion alueella vähäisessä määrin tai ei lainkaan. Ruotsi toimitti 7 päivänä maaliskuuta 2003 ja Tanska 5 päivänä syyskuuta 2003 komissiolle kansallisen torjuntaohjelman. Näiden katsotaan täyttävän vaaditut ehdot, joista on säädetty asetuksessa (EY) N:o 999/2001, ja scrapieta näyttää esiintyvän kyseisissä jäsenvaltioissa vähäisessä määrin tai ei lainkaan. Näin ollen kyseisten jäsenvaltioiden kansallinen scrapientorjuntaohjelma tulisi hyväksyä.
(4)
Ruotsille ja Tanskalle tulisi myöntää niiden kansallisten scrapientorjuntaohjelmien perusteella poikkeus niille päätöksellä 2003/100/EY säädetystä velvollisuudesta perustaa jalostusohjelma. Asetuksen (EY) N:o 999/2001 liitteessä VIII olevan A luvun ja liitteessä IX olevan E luvun nojalla kaupassa vaadittavat lisätakeet olisi vahvistettava.
(5)
Kansalliset scrapientorjuntaohjelmat ja niiden yhteydessä vahvistettavat lisätakeet määriteltäneen ja hyväksyttäneen vastedes muidenkin jäsenvaltioiden osalta samalla kun niille myönnetään poikkeuksia velvollisuudesta perustaa jalostusohjelmia. Näin ollen on asianmukaista säätää kyseisistä toimenpiteistä asetuksella.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Kansallisten scrapientorjuntaohjelmien hyväksyminen
Liitteessä lueteltujen jäsenvaltioiden kansalliset scrapientorjuntaohjelmat hyväksytään.
2 artikla
Tiloja koskevat lisätakeet
1. Liitteessä lueteltuihin jäsenvaltioihin tarkoitetut lampaat ja vuohet, jotka tulevat liitteessä mainitsemattomista jäsenvaltioista tai kolmansista valtiosta, on sijoitettava syntymästään lähtien pysyvästi tiloille, jotka ovat täyttäneet seuraavat ehdot vähintään seitsemän vuoden pituisen ajanjakson ennen kyseisten eläinten kuljetuspäivää:
a)
yhtään scrapietapausta ei ole todettu;
b)
scrapien vuoksi ei ole suoritettu hävittämistoimenpiteitä;
c)
tilalla ei pidetä asetuksen (EY) N:o 999/2001 13 artiklan 1 kohdan b alakohdassa tarkoitettuja riskialttiiksi tunnistettuja eläimiä.
2. Liitteessä lueteltuihin jäsenvaltioihin lähetettävien lampaiden ja vuohien siemennesteen, alkioiden ja munasolujen, jotka tulevat liitteessä mainitsemattomista jäsenvaltioista tai kolmansista valtioista, on oltava lähtöisin luovuttajaeläimistä, joita on syntymästään saakka jatkuvasti pidetty edellä 1 kohdassa mainitut vaatimukset täyttävillä tiloilla.
3 artikla
Viralliset siirtorajoitukset
1. Liitteessä lueteltujen jäsenvaltioiden on sovellettava virallisia siirtorajoituksia, joista säädetään jäljempänä 2 kohdassa, sellaisilla tiloilla, jotka ovat vastaanottaneet lampaita tai vuohia tai niiden siemennestettä, alkioita tai munasoluja, seitsemän vuoden ajan kyseisten eläinten tai niiden siemennesteen, alkioiden tai munasolujen viimeisestä vastaanottopäivästä jos
a)
eläimet, siemenneste, alkiot tai munasolut ovat lähtöisin liitteessä mainitsemattomista jäsenvaltioista tai kolmansista valtioista;
b)
scrapieta on todettu kolmen viimeksi kuluneen vuoden aikana ennen eläinten, siemennesteen, alkioiden tai munasolujen siirtopäivää tai sen jälkeen edellä a alakohdassa tarkoitetussa jäsenvaltiossa tai kolmannessa valtiossa.
2. Tilat, jotka ovat vastaanottaneet eläimiä, siemennestettä, alkioita tai munasoluja edellä 1 kohdan a ja b alakohdassa tarkoitetuissa olosuhteissa, on asetettava virallisten rajoitusten alaisiksi siten, että lampaita ja vuohia, siemennestettä, alkioita tai munasoluja ei voi tulla tilalle eikä pääse lähtemään sieltä paitsi siinä tapauksessa, että eläimet viedään suoraan teurastettaviksi.
3. Edellä 2 kohdassa tarkoitettuja siirtorajoituksia ei ole sovellettava vastaanotettaessa lampaita, jotka ovat ARR/ARR-prioniproteiinin genotyyppiä tai jos siemenneste, alkiot tai munasolut ovat lähtöisin ARR/ARR-prionigenotyypin luovuttajaeläimestä.
4 artikla
Poikkeukset velvollisuudesta perustaa jalostusohjelma
Liitteessä mainituille jäsenvaltioille myönnetään päätöksen 2003/100/EY 3 artiklan 1 kohdan ensimmäisen luetelmakohdan mukaisesti poikkeus velvollisuudesta perustaa jalostusohjelma, josta on säädetty kyseisen päätöksen 2 artiklan 1 kohdassa.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä lokakuuta 2003.

Labels: 0
6